พร้อมเพย์พร้อมใช้เริ่มบริการ27ม.ค.นี้
รมว.คลังดีเดย์วันที่ 27 ม.ค.พร้อมเพย์ทั่วประเทศ พร้อมเปิดตัวบริการอื่นที่เกี่ยวโยง
24 ม.ค. 2560

รมว.คลังดีเดย์วันที่ 27 ม.ค.พร้อมเพย์ทั่วประเทศ พร้อมเปิดตัวบริการอื่นที่เกี่ยวโยง
นายอภิศักดิ์ ตันติวรวงศ์ รมว.คลัง เปิดเผยว่า ในวันที่ 27 ม.ค.นี้ ธนาคารพาณิชย์จะเปิดบริการโอนเงินระหว่างบุคคลผ่านระบบพร้อมเพย์ และจะมีการเปิดตัวบริการหลายเรื่องที่เกี่ยวโยงกันด้วย ซึ่งเป็นส่วนสำคัญของระบบการชำระเงินทางอิเล็กทรอนิกส์ (อี-เพย์เมนต์) ถือเป็นการวางระบบโครงสร้าง พื้นฐานของระบบสถาบันการเงิน   "ประเทศไทยถือเป็นประเทศแรกๆ ที่เริ่มทำอี-เพย์เมนต์ และประเทศอื่นแถวๆ นี้ก็ทำตามไทย ดังนั้นไทยก็ควรเริ่มให้บริการพร้อมเพย์ได้แล้ว ไม่ควรเป็นประเทศที่เริ่มก่อนแต่เสร็จที่หลัง" นายอภิศักดิ์ กล่าว
รมว.คลัง กล่าวว่า ระบบอี-เพย์เมนต์ จะช่วยลดต้นทุนการโอนเงินของประเทศไทยได้ปีละ 1.8 แสนล้านบาท ทำให้การทำธุรกิจสะดวกรวดเร็ว ประชาชนได้ประโยชน์ การโอนเงินสะดวก ค่าธรรมเนียมลดลงมาก ส่วนธนาคารพาณิชย์ก็ลดต้นทุน การบริหารเงินสด รวมทั้งระบบอี-เพย์เมนต์จะเชื่อมโยงกับการเก็บภาษี ช่วย ขยายฐานภาษี ทำให้ไม่ต้องเพิ่มอัตราภาษีกระทบกับประชาชนและผู้เสียภาษีที่ถูกต้องอยู่แล้ว รวมทั้งช่วยป้องกัน การทุจริตคอร์รัปชั่นของประเทศได้อีกด้วย